Komisjoni määrus (EÜ) nr 315/2003,

19. veebruar 2003,

millega muudetakse määrust (EÜ) nr 1227/2000, milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad tootmisvõimsuse puhul

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, [1] viimati muudetud määrusega (EÜ) nr 2585/2001, [2] eriti selle artikleid 10 ja 15,

ning arvestades järgmist:

(1) Võimaldamaks liikmesriikidel jätkata toetuse maksmist kuni eelarveaasta lõpuni, on vaja muuta ajavahemikus 1. juuli kuni 15. oktoober tehtavate kulutuste eeskirju, mis on sätestatud komisjoni määruses (EÜ) nr 1227/2000, [3] viimati muudetud määrusega (EÜ) nr 2191/2002. [4]

(2) Eelkõige tuleks arvesse võtta kulude tõendamise mõistet, nagu see on määratletud Euroopa ühenduste üldeelarve suhtes kohaldatavat finantsmäärust käsitleva nõukogu 25. juuni 2002. aasta määruse (EÜ, Euratom) nr 1605/2002 [5] artiklis 79.

(3) Seepärast tuleb eelarveaasta jooksul tehtavate rahaeraldiste mehhanismi rakendamist käsitlevaid sätteid mugandada.

(4) Samuti tuleb mugandada liikmesriikide poolt komisjonile saadetavate andmete ja teabe esitamise kindlaksmääratud vormingut.

(5) Arvesse tuleks võtta ka ümberkujundus- ja muutmiskavade rakendamise kiirusega seotud piiranguid ning pindalasid puudutavate eeskirjade kohaldamist tuleks vastavalt mugandada.

(6) Vastavalt tuleks muuta määrust (EÜ) nr 1227/2000.

(7) Käesoleva määrusega ettenähtud meetmed on kooskõlas veinituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1227/2000 muudetakse järgmiselt.

1. Artikli 15 lõike 2 esimene lõik asendatakse järgmisega:

"2. Erandina lõikest 1 võivad liikmesriigid näha ette, et toetus makstakse tootjale enne asjaomase meetme täielikku rakendamist tingimusel, et meetme rakendamine on alanud ning tootja on esitanud tagatise, mille suurus on 120 % toetusest. Määruse (EMÜ) nr 2220/85 kohane kohustus on rakendada asjaomane meede teise veiniaasta lõpuks pärast toetuse ettemaksmist.";

2. Artikli 15a lõike 2 esimene lõik asendatakse järgmisega:

"2. Erandina lõikest 1 võivad liikmesriigid näha ette, et toetus kõikide toetusetaotlusega hõlmatud meetmete eest makstakse tootjale enne asjaomaste meetmete täielikku rakendamist tingimusel, et nende rakendamine on alanud ning toetuse saaja on esitanud tagatise, mille suurus on 120 % toetusest. Määruse (EMÜ) nr 2220/85 kohane kohustus on rakendada kõik meetmed teise veiniaasta lõpuks pärast toetuse ettemaksmist.";

3. Artikli 16 lõige 1 asendatakse järgmisega:

"1. Liikmesriigid edastavad komisjonile igal aastal hiljemalt 30. juuniks ümberkujundus- ja muutmissüsteemi puhul:

(a) aruande jooksval eelarveaastal tegelikult kantud kulude ja asjaomase üldpindala kohta;

(b) aruande jooksval eelarveaastal tõendatud kulude ja asjaomase üldpindala kohta;

(c) taotlused jooksva eelarveaasta kulude täiendavaks rahastamiseks väljaspool määruse (EÜ) nr 1493/1999 artikli 14 lõike 1 kohaselt tehtavaid rahaeraldisi ning iga juhu puhul asjaomase üldpindala;

(d) järgnevate eelarveaastate korrigeeritud kuluprognoosid ja asjaomased üldpindalad kuni ümberkujundamis- ja muutmiskavade rakendamiseks ette nähtud perioodi lõpuni kooskõlas igale liikmesriigile tehtud eraldisega.";

4. Artikkel 17 asendatakse järgmisega:

"Artikkel 17

1. Iga liikmesriigi puhul rahastatakse teataval eelarveaastal tegelikult kantud ja deklareeritud kulud komisjonile artikli 16 lõike 1 punkti a alusel teatatud summade piires, tingimusel et kõnealused summad ei ületa kokku määruse (EÜ) nr 1493/1999 artikli 14 lõike 1 kohaselt liikmesriikidele eraldatud summat.

2. Liikmesriigid esitavad artikli 16 lõike 1 punktis b osutatud aruande ainult juhul, kui artikli 16 lõike 1 punkti a kohaselt deklareeritud summa on vähemalt 75 % määruse (EÜ) nr 1493/1999 artikli 14 lõike 1 kohaselt eraldatud summast.

3. Liikmesriikide artikli 16 lõike 1 punkti c kohaselt tehtud taotlused kiidetakse heaks proportsionaalselt, kasutades summasid, mis jäävad alles pärast seda, kui määruse (EÜ) nr 1493/1999 artikli 14 kohaselt liikmesriikidele eraldatud kogusummast on lahutatud kõikide liikmesriikide poolt artikli 16 lõike 1 punkti a kohaselt teatatud ja artikli 16 lõike 1 punkti b kohaselt deklareeritud summade kogusumma. Komisjon teatab liikmesriikidele pärast 30. juunit nii ruttu kui võimalik, millises ulatuses saab taotlused rahuldada.

4. Olenemata lõigetest 1 ja 2, kui artikli 16 lõike 1 punkti a kohaselt teatatud üldpindala on määruse (EÜ) nr 1493/1999 artikli 14 lõike 1 kohaselt liikmesriigile eelarveaasta jaoks tehtud eralduses märgitud hektarite arvust väiksem, rahastatakse kõnealuse eelarveaasta puhul deklareeritud kulud ulatuses, mis võrdub teatatud üldpindala ja hektari kohta saadava keskmise toetuse korrutisega; see arv saadakse määruse (EÜ) nr 1493/1999 artikli 14 lõike 1 kohaselt liikmesriigile eraldatud summa ja eeldatava hektarite arvu suhtest.

See summa ei tohi ühelgi juhul olla suurem artikli 16 lõike 1 punkti a kohaselt deklareeritud kuludest.

Käesoleva lõike rakendamiseks kohaldatakse teatatud üldpindala osas eelarveaasta jaoks tehtud eraldises esinevaga võrreldes 5protsendilist hälvet.

5. Kui liikmesriigi teatava eelarveaasta tegelikud kulud on alla 75 % lõikes 1 osutatud summadest, vähendatakse järgnevaks eelarveaastaks arvestatavaid kulusid ja vastavat pindala kolmandiku võrra selle määra ja kõnealuse eelarveaasta tegelike kulude vahest.

6. Seda vähendamist ei võeta arvesse vähendamise aastale järgneva eelarveaasta tegelike kulude kindlakstegemisel.

7. Tootjate poolt artiklite 15 ja 15a kohaselt tagasimakstavad summad lahutatakse rahastatavatest kuludest.

8. Viited teatavale eelarveaastale on viited liikmesriikide poolt 16. oktoobrist kuni järgmise aasta 15. oktoobrini tehtud tegelikele maksetele."

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. veebruar 2003

Komisjoni nimel

komisjoni liige

Franz Fischler

[1] EÜT L 179, 14.7.1999, lk 1.

[2] EÜT L 345, 29.12.2001, lk 10.

[3] EÜT L 143, 16.6.2000, lk 1.

[4] EÜT L 334, 11.12.2002, lk 16.

[5] EÜT L 248, 16.9.2002, lk 1.

--------------------------------------------------

LISA

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------